આપણી આસપાસ જ ચાલે છેઅમદાવાદના મેઘાણીનગરમાં રહેતી ૧૬ વર્ષની નિશા લગ્ન માટે મુરતિયો શોધતી હતી. તેને લક્ષ્મી મકવાણા અને રંજન મકવાણા નામની મહિલાઓએ લગ્ન માટે યુવકો બતાવવાની વાત કરી. તેઓ નિશાને ઓઢવમાં રિક્ષા ચલાવતા કલ્પેશ પટેલ પાસે લઈ ગયા. નિશાને કલ્પેશ પસંદ ન પડ્યો ત્યારે એ મહિલાઓએ કહ્યું, ‘ચાલ, બીજો એક યુવાન પણ અમારી ઓળખાણમાં છે, તેની સાથે મુલાકાત કરી લે. જો, તને પસંદ આવે તો ઠીક છે. નહિતર બીજા યુવાનો શોધીશું.’ ત્રણેય કલ્પેશની રિક્ષામાં બેઠા. થોડી વાર પછી રિક્ષા એક ઘર પાસે ઊભી રહી. એ ઘર કલ્પેશના મિત્ર બચુ ઠાકોરનું હતું. નિશાને અહીં મૂકીને લક્ષ્મી અને રંજન બંને જતી રહી. નિશાને બળજબરીથી રોકી દેવામાં આવી. કલ્પેશ અને બચુ ઠાકોરે નિશા પર અનેક વખત બળાત્કાર ગુજાર્યો. પંદર દિવસ પછી બેચરાજીનાં યુવક સાથે એક લાખ રૂપિયામાં નિશાના લગ્નનો સોદો કરવામાં આવ્યો. આ સોદો પાર પડે એ પહેલાં પોલીસને કોઈએ બચુ ઠાકોરને ત્યાં કોઈ યુવતી શંકાસ્પદ રીતે રહેતી હોવાની બાતમી આપી. પોલીસે રેડ કરી નિશા તથા બચુ ઠાકોરને ઝડપી લીધાં.